Victor Osimhen

Victor James Osimhen (s. 29. joulukuuta 1998 Lagos) on nigerialainen jalkapalloilija, pelipaikaltaan hyökkääjä. Hän edustaa Italian Serie A:ssa pelaavaa SSC Napolia.
 
Osimhen siirtyi kotimaastaan saksalaisseura Wolfsburgiin tammikuussa 2017. Hän pelasi Bundesliigassa kahden kauden aikana 14 ottelua, Kesällä 2018 hän siirtyi Belgian liigassa pelaavaan Charleroihin, jossa hän pelasi 34 liigaottelua ja teki 19 maalia. Kesällä 2019 Charleroi lunasti Osimhenin omistukseensa mutta myi hänet pian ranskalaisseura Lilleen. Kaudella 2019–2020 Osimhen teki Ligue 1:ssä 27 ottelussaan 13 maalia ja teki maalin myös toisessa Mestarien liigan ottelussaan englantilaisseura Chelseaa vastaan sekä neljännessä Mestarien liigan ottelussaan espanjalaista Valenciaa vastaan.

Heinäkuussa 2020 Osimhen siirtyi 70 miljoonan euron siirtosummalla Lillestä Napoliin. Hän pelasi ensimmäisellä Serie A -kaudellaan 24 liigaottelua ja teki niissä kymmenen maalia, joista kaksi toukokuussa Speziaa vastaan. Eurooppa-liigassa hän pelasi kolme ottelua maaleitta. Kaudella 2021–2022 Osimhen pelasi 27 Serie A -ottelua ja teki niissä 14 maalia, joista kaksi syyskuussa Sampdoriaa sekä maaliskuussa perättäisissä otteluissa Hellas Veronaa ja Udinesea vastaan. Edellisen kauden tapaan hän oli välillä pitkään poissa kentiltä loukkaantumisen vuoksi. Eurooppa-liigan viidessä ottelussaan hän teki neljä maalia, joista kaksi Leicester Cityä sekä yhden Spartak Moskovaa ja Legia Varsovaa vastaan. Kaudella 2022–2023 Osimhen on huhtikuun puoliväliin mennessä pelannut 24 Serie A -ottelua ja tehnyt niissä 21 maalia. Lokakuussa hän teki Sassuoloa vastaan kolme maalia. Mestarien liigan viidessä ottelussaan hän on tehnyt neljä maalia: alkulohkossa yhden Ajaxia vastaan sekä neljännesvälierissä yhden vierasottelussa ja kaksi kotiottelussa Eintracht Frankfurtia vastaan.

Osimhen oli voittamassa alle 17-vuotiaiden maailmanmestaruutta vuonna 2015. Hän teki vähintään yhden maalin Nigerian kaikissa seitsemässä ottelussa ja oli turnauksen paras maalintekijä kymmenellä maalillaan. Hän pelasi ensimmäisen kerran Nigerian miesten maajoukkueessa kesäkuussa 2017 Togoa vastaan. Afrikan-mestaruuskilpailuissa 2019 hän saavutti pronssia mutta pääsi pelaamaan vain pronssiottelussa 45 minuutin ajaksi. Ensimmäisen maaottelumaalinsa hän teki syyskuussa 2019 ystävyysottelussa Ukrainaa vastaan. Kesäkuussa 2022 hän teki neljä maalia Afrikan-mestaruuskilpailujen karsinnassa São Tomé ja Príncipeä vastaan. Kaikkiaan hän on tehnyt miesten maaotteluissa 15 maalia.

Lähteet 

Nigerialaiset jalkapalloilijat
Vuonna 1998 syntyneet
Elävät henkilöt